Il-Malti jgħid li l-ewwel ma tiekol l-għajn. Ma nimmaġinax li missirijietna kienu għamlu xi riċerka xjentifika professjonali sabiex ħarġu b'dan il-qawl Malti. Minn ftit ta' snin ilu 'l hawn, ix-xjenza wrietna li l-moħħ tagħna jdum madwar 0.1 ta' sekonda sabiex jifforma opinjoni u jiġġudika karattru ta' persuna sempliċiment billi nħarsu lejn il-wiċċ. Qadt xi darba ħadt impressjoni ħażina ta' persuna u biddilt fehmtek wara ftit ġranet li sirt tafha? Naħseb ilkoll għaddejna minn xi esperjenza simili. Ħafna drabi, id-dehera tagħna tittradixxi l-karattru. L-idea li l-apparenza tista' tkun mera tal-karattru ila teżiżti żmien. Dan l-aħħar xjentisti komplew janalizzaw u jevalwaw x'naraw f'wiċċ persuna u jekk ċertu fatturi fil-wiċċ jikxfux il-karattru rispettiv. L-idea li l-fatturi tal-wiċċ jistgħu jiddeterminaw il-futur ta' persuna hi xi ftit jew wisq inkwetanti. Dan ifisser li l-ewwel impressjoni tal-karattru tittieħed mal-ewwel daqqa t'għajn f'inqas minn temp ta' sekonda. 0.1 ta' sekonda hu prattikament ekwivalenti għall-ebda ħin fil-ħajja mgħaġġla tal-lum. Waqt xi laqgħa ma' persuna għall-ewwel darba, nistgħu ngħidu li malli l-persuna l-oħra tilmaħ wiċċna, hemm ċans kbir li niġu ġġudikati mill-ewwel. Dan kollu jgħodd għal diversi fatturi, fosthom jekk il-persuna hijiex aggressiva, estroverta, kompetenti, ta' min jafdaha u ħafna kwalitajiet oħra. Ġaladarba dan il-ġudizzju jkun sar, ir-riċerka turi li diffiċli jinbidel. U, aktar minn hekk, studji riċenti li saru mill-ġurnal The Scientist juru li persuni differenti jaslu għal konklużjonijiet simili fil-ġudizzju tagħom. Dan ma jfissirx li din ir-rabta bejn il-fatturi tal-wiċċ u l-karattru tal-persuna rispettiva hi fatt xjentifiku, però dawn ir-riżultati mhumiex sempliċiment kumbinazzjoni lanqas. Riċerka oħra fl-Università ta' Brock fil-Canada sabet rabta bejn uċuħ relattivament wesgħin mill-ħaddejn meta mqabbla mad-distanza bejn ix-xoffa u l-ħuġbejn u n-numru ta' taħrik li plejers tal-ħokì ngħataw għal atti ta' vjolenza u ġlied. Ovvjament, il-fatturi tal-wiċċ huma indikazzjoni waħda biss mill-ħafna li nużaw sabiex niġġudikaw il-karattri. Fatturi oħra, bħal ngħidu aħna l-poża u t-ton tal-vuċi, huma importanti wkoll. Il-ġudizzju tagħna bbażat fuq l-uċuħ tal-persuni hu influwenzat mill-istint tagħna li bħala esseri umani nippruvaw nindunaw bl-emozzjonijiet u l-intenzjonijiet ta' persuni oħra fir-rigward tagħna nfusna. Tajjeb li ngħidu li x-xjenza tgħid ukoll li minħabba dawn il-gudizzji, hemm ċans li, mingħajr ma nkunu nafu, bl-attitudni tagħna nkunu qed ninfluwenzaw il-persuni rispettivi sabiex jaġixxu bit-tali mod. Sabiex inkunu aktar speċifiċi, ix-xjenza turi li persuna tagħmel 'il fuq minn għaxar suppożizzjonijiet mal-ewwel darba li tilmħek. Ħafna drabi, qabel inkunu se niltaqgħu ma xi nies, nisimgħu lil xi ħadd jgħidilna :"Agħtu impressjoni tajba!" Mur għidilhom li dan ma jiddependix kompletament minn kif naġixxu u kif nilbsu. Riċerkaturi fl-Università ta' Princeton urew ritratti ta' diversi wċuħ lil gruppi ta' nies għal ħinijiet differenti (0.1 ta' sekonda, 0.5 ta' sekonda u sekonda). Ir-riżultati juru li r-rata ta' affidabbiltà li l-parteċipanti rabtu mal-uċuħ kienet kważi l-istess kemm għal dawk li raw ir-ritratt għal 0.1 ta' sekonda u anke għal dawk li raw ir-ritratt għal sekonda sħiħa. Allura, jista' jagħti l-każ li, mal-ewwel daqqa t'għajn lill-persuna, niddeċiedu jekk għandniex nafdawha jew le. Professur mill-Università Loyola Marymount f'California sabet li jekk persuna tħares dirett f'għajnejn il-persuna l-oħra waqt konversazzjoni, hemm ċans li tiġi meqjusa bħala intelliġenti. L-istess ċans japplika wkoll jekk persuna tkun espressiva waqt li titkellem. Aktar minn hekk, studju ieħor ippubblikat fil-ġurnal Elife mill-Università ta' Haifa f' Iżrael, juri konnessjoni bejn l-emozzjonijiet li jinħolqu mal-ewwel darba li persuna tiltaqa' ma' xi ħadd u memorji relatati. Instab li emozzjonijiet differenti jġiegħlu l-moħħ jaħdem b'mod differenti. Meta l-eċitament ikun parti mill-emozzjonijiet li persuna tħoss f'dik iċ-ċirkostanza partikolari, il-memorji relatati li jinħolqu jkunu aktar b'saħħithom. Dan jispjega l-fatt li hemm tendenza li persuna tiftakar dak il-mument speċifiku meta ltaqat għall-ewwel darba ma' xi maħbub jew maħbuba tagħha. Dan kollu jurina u jagħtina x'nifhmu li xi tip ta' konnessjoni bejn il-fatturi tal-wiċċ, il-mod ta' kif persuna ġġib ruħha u l-personalità teżiżti f'moħħna. Prattikament, f'ħin qasir ħafna, niġġudikaw persuna u dan jaffettwa l-mod ta' kif nittrattawha. Dan kollu jista' jgħinna nifhmu ftit aħjar il-fatt li xi drabi l-apparenza tista' tqarraq bina. Allura, jista' jagħti l-każ li, sabiex wieħed jimpressjona lil xi persuna waqt xi intervista għal xogħol jew waqt l-ewwel date, irid jagħmel dan f'tebqa t'għajn.